OBH 6339/1996.
Az állampolgári jogok országgyűlési biztosa általános helyettesének jelentése
Ügyintéző: Csécsi Benjámin

Az eljárás megindulása:

	Panaszos az országgyűlési biztos hivatalához intézett, 1996. július 17-én kelt beadványában sérelmezte, hogy a  Fővárosi Kerületek Földhivatala 1995. november 20-án  kelt beadványára nem válaszolt, amelyben ismételten kérte, hogy a földhivatalhoz 1988-ban benyújtott  tulajdonjog bejegyzése iránt előterjesztett  kérelmét bírálják el.

Az érintett alkotmányos jog:

	1949.évi XX. tv. 2.§. (1)  bekezdése.      

Alkalmazott jogszabályok:

	Az   államigazgatási eljárás általános szabályairól szóló      1957.évi IV.tv.  Az   ingatlan-nyilvántartásról  szóló 1972.évi 31.sz.tvr. és végrehajtásáról intézkedő    27/1972. (XII.31.) MÉM. sz. rendelet.                                              

A megállapított tényállás:

	Sz. A. Budapesten 1987.május 12-én kelt adás-vételi szerződés alapján megszerezte a Budapest, XX.kerületi, 880/20 sz. tulajdoni külön lapon nyilvántartott, 170970/1/B/45 hrsz-ú, 27 m2 nagyságú, lakás tulajdonjogát. Tulajdonjog bejegyzés iránti kérelme 66626/1988.sz.alatt került iktatásra a földhivatalnál. A földhivatal több esetben adott ki hiánypótlási felhívást a panaszos részére, de a tulajdonjog bejegyzés iránti kérelmet évek óta nem bírálta el annak ellenére, hogy azt panaszos több esetben kérte a földhivataltól. Legutóbb 1995.november 20-án kelt beadványában, de arra sem kapott választ. 

 A vizsgálat megállapításai:

	A rendelkezésre álló iratokból megállapítható, hogy a panaszbeadvány megalapozott. Ugyanis az államigazgatási eljárás általános szabályairól szóló, 1957.évi IV.tv. 4. §-ában foglaltak szerint  az államigazgatási szerv a hatáskörébe tartozó ügyben illetékességi területén köteles eljárni. Az eljárási kötelezettség az államigazgatási ügyekben a kérelem benyújtásakor keletkezik. Az ingatlan-nyilvántartás szabályairól az 1972.évi 31.sz.tvr. rendelkezik, amelynek 3. §-a kimondja, hogy az  ingatlan-nyilvántartással kapcsolatos ügyek intézése a földhivatal hatáskörébe tartozik. A 27/1972. (XII.31.) MÉM. sz. rendelet 95.§-a szerint a földhivatalhoz érkezett beadványokat az iktatószámok sorrendjében kell elintézni.
	A Fővárosi Kerületek Földhivatala a panasz alapját képező eljárásával megsértette az  államigazgatási eljárás  általános szabályairól szóló 1957.évi IV.tv. 4.§-ában és a 27/1972. ( XII.31.) MÉM. sz. rendelet 95.§-ában foglalt rendelkezéseket, amikor is panaszos által 1988-ban  - tulajdonjog bejegyzése iránt  - előterjesztett kérelmet 1996-ban bírálta el.  

Ajánlások:

	Az 1993.évi LIX.tv. 18.§-ának (2) bekezdésében foglaltak alapján rövid úton (távbeszélőn) felvilágosítást kértünk az érintett szervtől, miért nem bírálta el Sz. A. tulajdonjog bejegyzése iránt - 1988-ban - előterjesztett kérelmét. 

	Ezt követően a Fővárosi Kerületek Földhivatalának osztályvezetője írásban tájékoztatta hivatalunkat, hogy Sz. A. kérelmének megfelelően a 158355/1996. sz. határozattal tulajdonjogát a kért ingatlanra vonatkozóan bejegyezték az ingatlan-nyilvántartásba. 

	Bár a konkrét ügyben megkeresésünk alapján  az 1988-ban indult közigagatási  eljárás  befejezést nyert. Felhívom a  Fővárosi Kerületek Földhivatalának Vezetőjét, hogy fokozott figyelemmel kisérje az  eljárási határidők betartását.

Budapest, 1996. október

Dr. Polt Péter